WTI-BRENT หลุด 70 ดอลลาร์ หลังโอเปกพลัสเพิ่มกำลังผลิต – โควิดฉุดดีมานด์
WTI ร่วง 7.50% แตะ 66.42 ดอลลาร์/บาร์เรล ส่วน BRENT ดิ่ง 6.80% ปิด 68.62 ดอลลาร์/บาร์เรล หลังโอเปกพลัสมีมติเพิ่มกำลังผลิต และโดนกดดันจากโควิด-19 ส่งผลกระทบต่อกิจกรรมทางเศรษฐกิจและความต้องการใช้น้ำมันทั่วโลก
20 ก.ค. 2564

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงหลุดจากระดับ 70 ดอลลาร์เมื่อคืนนี้ (19 ก.ค.) หลังจากกลุ่มประเทศผู้ส่งออกน้ำมัน (โอเปก) และชาติพันธมิตรหรือโอเปกพลัส มีมติปรับเพิ่มกำลังการผลิตน้ำมัน นอกจากนี้ตลาดยังได้รับแรงกดดันจากความกังวลที่ว่าการแพร่ระบาดของไวรัสโควิด-19 อาจส่งผลกระทบต่อกิจกรรมทางเศรษฐกิจและความต้องการใช้น้ำมันทั่วโลก
โดยสัญญาน้ำมันดิบ WTI ส่งมอบเดือนส.ค. ร่วงลง 5.39 ดอลลาร์ หรือ 7.50% ปิดที่ 66.42 ดอลลาร์ต่อบาร์เรล ซึ่งเป็นระดับปิดต่ำสุดนับตั้งแต่วันที่ 28 พ.ค. 2564
ส่วนสัญญาน้ำมันดิบเบรนท์ (BRENT) ส่งมอบเดือนก.ย. ดิ่งลง 4.97 ดอลลาร์ หรือ 6.80% ปิดที่ 68.62 ดอลลาร์ต่อบาร์เรล ซึ่งเป็นระดับปิดต่ำสุดนับตั้งแต่วันที่ 24 พ.ค. 2564
เนื่องด้วยกลุ่มโอเปกพลัสมีมติปรับเพิ่มกำลังการผลิตน้ำมันรวม 2 ล้านบาร์เรลต่อวัน โดยให้ทยอยปรับเพิ่มเฉลี่ยเดือนละ 400,000 บาร์เรลต่อวันตั้งแต่เดือนส.ค.ไปจนถึงเดือนธ.ค. 2564 นอกจากนี้ที่ประชุมได้ตกลงที่จะเพิ่มโควต้าการผลิตของสหรัฐอาหรับเอมิเรตส์ (UAE), ซาอุดีอาระเบีย, รัสเซีย คูเวต และอิรัก
ทั้งนี้การปรับเพิ่มโควต้าจะทำให้เกณฑ์การผลิตน้ำมันขั้นต่ำของ UAE ตั้งแต่เดือนพ.ค. 2565 เพิ่มขึ้นเป็น 3.50 ล้านบาร์เรลต่อวัน จากปัจจุบันที่ระดับ 3.168 ล้านบาร์เรลต่อวัน ขณะที่เกณฑ์การผลิตขั้นต่ำของซาอุดีอาระเบียและรัสเซียจะเพิ่มขึ้นเป็น 11.5 ล้านบาร์เรลต่อวัน จากปัจจุบัน 11 ล้านบาร์เรลต่อวัน ส่วนเกณฑ์การผลิตขั้นต่ำของอิรักและคูเวตจะเพิ่มขึ้น 150,000 บาร์เรลต่อวัน
นอกจากนี้แถลงการณ์ของกลุ่มโอเปกพลัสยังระบุว่า นับตั้งแต่เดือนพ.ค. 2565 เกณฑ์การผลิตน้ำมันขั้นต่ำของกลุ่มโอเปกพลัสจะถูกปรับเพิ่มขึ้นจากปัจจุบันที่ระดับ 43.853 ล้านบาร์เรลต่อวัน เป็น 45.485 ล้านบาร์เรลต่อวัน
อย่างไรก็ตามภาวะการซื้อขายในตลาดน้ำมันยังได้รับแรงกดดันจากความกังวลที่ว่า การแพร่ระบาดของไวรัสโควิด-19 อาจส่งผลกระทบต่อกิจกรรมทางเศรษฐกิจและความต้องการใช้น้ำมันทั่วโลก โดยศูนย์ควบคุมและป้องกันโรคแห่งสหรัฐ (CDC) เปิดเผยว่า จำนวนผู้ติดเชื้อไวรัสโควิด-19 พุ่งขึ้นในสหรัฐฯอันเนื่องมาจากการแพร่ระบาดของไวรัสสายพันธุ์เดลตา โดยสหรัฐมีผู้ติดเชื้อรายใหม่เฉลี่ย 30,000 รายต่อวันในช่วง 7 วันที่ผ่านมา สูงกว่าค่าเฉลี่ย 11,000 รายต่อวันในเดือนมิ.ย.
ส่วนภาพรวมทั่วโลกในขณะนี้ ข้อมูลจาก Worldometerซึ่งเป็นเว็บไซต์รายงานข้อมูลล่าสุดที่มีการรวบรวมจากหน่วยงานด้านสาธารณสุขทั่วโลก ระบุว่า ยอดผู้ติดเชื้อไวรัสโควิด-19 ทั่วโลกสะสมมีจำนวน 191,445,982 ราย และยอดผู้เสียชีวิตอยู่ที่ 4,109,432 ราย